Къанокъуэм и саугъэт
Бадзэуэгъуэм и 5-7-хэм Нарткъалэ щекIуэкIынущ картингымкIэ чемпионат зэIухарэ КъБР-м пашэныгъэ къыщыхьынымкIэ зэхьэзэхуэрэ. Спортсменхэр щIэбэнынущ республикэм и Iэтащхьэ Къанокъуэ Арсен и саугъэтым.
Зэхьэзэхуэм хэтынущ Урысей Ипщэм и гуп 20-м щIигъу, Iуащхьэмахуэ, Бахъсэн щIыналъэхэм, Налшык, Нарткъалэ я картингистхэр. Чемпионатым хиубыдэу «Эльбрус» картодромыр бадзэуэгъуэм и 7-м сыхьэт 11-м къызэIуахынущ.
Спортсменхэм нэмыщI, абы кърихьэлIэнущ ди республикэм и Правительствэм хэтхэр, Москва къикIынущ Урысейм и Автомобиль федерацэм картингымкIэ и академием и унафэщI Скрыль Василий, картингымкIэ РАФ-м и академием и лэжьакIуэ Белиновский Евгений сымэ.
Сокъур Риммэ.
